### Resumé

Børne- og Familieudvalget besluttede på mødet i januar at forlænge den forhøjede takst for pasning af egne 0-2 årige børn til udgangen af 2026. Denne sag lægger op til stillingtagen til den konkrete takst, idet der ikke blev taget stilling til den konkrete størrelse på den forhøjede takst i 2026 på sidste møde.

### Sagsfremstilling

På mødet 23. januar besluttede Børne- og Familieudvalget at forlænge den forhøjede takst til pasning af egne 0-2 årige børn til udgangen af 2026. Det blev besluttet, at den konkrete forhøjede takst skulle fastlægges på et senere udvalgsmøde med henblik på endelig godkendelse i Byrådet i forbindelse med takstfastsættelsen.

Den nuværende takst for pasning af egne børn er på 7.367 kr. om måneden, som blev fastlagt i 2022, som dengang var 85 procent af udgiften og har ikke været prisfremskrevet siden. Taksten må maksimalt udgøre 85 procent af nettodriftsudgiften til den billigste alderssvarende takst, hvilket er en dagplejeplads.

Det står Byrådet frit for at fastlægge en hvilken som helst takst, så længe den ikke overstiger de 85 procent.

Der kunne være følgende muligheder:

* En reduktion af den nuværende takst 6.500 kr./mdr. (ca. 61 procent af en dagplejetakst i 2026)
* Den nuværende takst på 7.367 kr./mdr. (ca. 70 procent af en dagplejeplads i 2026)
* En forøget takst på 8.300 kr./mdr. (ca. 78 procent af en dagplejeplads i 2026)
* En maksimal takst på 9.000 kr./mdr. (ca. 85 procent af en dagplejeplads i 2026)

Det er vanskeligt at udregne de økonomiske konsekvenser, da det afhænger af efterspørgslen på ordningen, og hvad forældrene alternativt havde valgt. Alt andet lige vil en stigende takst udgøre en merudgift ved uændret brug af ordningen. Omvendt vil en højere takst kunne føre til større brug af ordningen, der modvirker brug af dyrere dagtilbudspladser.

Af vedhæftede bilag fremgår en opdateret oversigt over antal børn på ordningen og en oversigt over andre kommuners nuværende takster til pasning af egne 0-2 årige børn. I øvrigt henvises til sag nr. 8 på udvalgets dagsorden 23.1. 2025.

### Sagens videre forløb

Sagen skal behandles af Økonomiudvalget og Byrådet.

### Historik

#### Børne- og ungedirektøren indstiller, den 3. april 2025, punkt 39:

at udvalget fastlægger den takst udvalget vil anbefale, at Byrådet godkender, og

at sagen videresendes til Økonomiudvalgets og Byrådets behandling.

####

#### Beslutning fra Børne- og Familieudvalget, den 3. april 2025, punkt 39:

Et flertal af udvalget anbefaler overfor Økonomiudvalget og Byrådet den maksimal takst på ca. 85 procent af en dagplejeplads i 2026, og at taksten fastholdes på 85 procent fremadrettet.

#### Beslutning fra Økonomiudvalget, den 19. maj 2025, punkt 125:

Anbefales.

Nana Friis stemte imod.

### Beslutning

Godkendt.

Nana Friis, Irma Christoffersen og André Olsen stemte imod.